VENDIM
Nr. 623, datë 1.11.2017

PËR MIRATIMIN E MEMORANDUMIT TË MIRËKUPTIMIT, NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE QEVERISË SË
REPUBLIKËS SË AZERBAJXHANIT, NË LIDHJE ME BASHKËPUNIMIN PËR ZHVILLIMIN E MASTERPLANIT TË GAZIT TË SHQIPËRISË

Në mbështetje të nenit 100 të Kushtetutës dhe të nenit 19, të ligjit nr. 43/2016, “Për marrëveshjet ndërkombëtare në Republikën e Shqipërisë”, me propozimin e ministrit të Infrastrukturës dhe Energjisë,
Këshilli i Ministrave

VENDOSI:

Miratimin e Memorandumit të mirëkuptimit, ndërmjet Këshillit të Ministrave të Republikës së
Shqipërisë dhe qeverisë së Republikës së Azerbajxhanit, në lidhje me bashkëpunimin për zhvillimin e
masterplanit të gazit të Shqipërisë, sipas tekstit që i bashkëlidhet këtij vendimi.
Ky vendim hyn në fuqi pas botimit në Fletoren Zyrtare.




MEMORANDUMI I MIRËKUPTIMIT

KRYEMINISTRI
Edi Rama

NDËRMJET QEVERISË SË REPUBLIKËS SË SHQIPËRISË DHE QEVERISË SË REPUBLIKËS SË AZERBAJXHANIT NË LIDHJE ME BASHKËPUNIMIN PËR ZHVILLIMIN
E MASTERPLANIT TË GAZIT TË SHQIPËRISË

Qeveria e Republikës së Shqipërisë dhe Qeveria e Republikës së Azerbajxhanit (më poshtë të quajtura individualisht “Pala”, bashkërisht “Palët”):
duke mbështetur sovranitetin dhe integritetin territorial të njëra-tjetrës, si dhe përpjekjet e ndërsjella që
synojnë forcimin e mëtejshëm të bashkëpunimit ekonomik dhe energjetik ndërmjet palëve;
duke ritheksuar mbështetjen politike për implementimin e Korridorit Jugor të Gazit dhe duke mirëpritur
vendimin përfundimtar të investimeve të Shah Deniz, projekti i fazës së dytë si komponent thelbësor i rëndësishëm për sigurimin e burimit të ri të furnizimeve të gazit nga Republika e Azerbajxhanit në Evropë,
duke kontribuar kështu në përmirësimin e sigurisë së energjisë të Evropës;
duke shënuar deklaratën e përbashkët të nënshkruar nga Presidenti i Republikës së Azerbajxhanit dhe
Presidenti i Komisionit Evropian në Baku, në janar 2011, e cila krijon kuadrin politik për zhvillimin e
Korridorit Jugor të Gazit;
duke pasur parasysh Memorandumin e mirëkuptimit ndërmjet Republikës së Shqipërisë, Bosnjë- Hercegovinës,  Republikës  së  Kroacisë  dhe  Malit  të  Zi,  në  lidhje  me  mbështetjen  e  tyre  dhe
bashkëpunimin për realizimin e projektit të tubacionit të gazit Trans-Adriatik dhe projektit të gazsjellësit
Jonian-Adriatik, të nënshkruar në maj 2013, në Tiranë, dhe Memorandumin e mirëkuptimit ndërmjet
Republikës së Azerbajxhanit, Republikës së Shqipërisë, Bosnjë-Hercegovinës, Republikës së Kroacisë dhe Malit të Zi, mbi bashkëpunimin për implementimin e Korridorit Jugor të Gazit në Evropën
Juglindore, të nënshkruar në dhjetor 2013, në Baku;
duke theksuar rëndësinë e projekteve të gazsjellësit Trans-Anatolian (TANAP), gazsjellësit të Trans-
Adriatikut (TAP) dhe gazsjellësit Jonian-Adriatik (IAP), që janë të një interesi strategjik për rajonin e
Evropës Juglindore dhe Bashkimit Evropian;

duke nxitur zhvillimin e rrjeteve të reja të transportimit ndërkufitar për gazin natyror, si dhe zhvillimin e infrastrukturës së transportit të gazit natyror në Shqipëri, për të mundësuar që gazi nga Azerbajxhani
dhe Kaspiku të hyjë në tregje të reja në Evropën Juglindore, duke përfshirë Shqipërinë;

duke synuar  përdorimin e përvojës së zgjeruar të Republikës së Azerbajxhanit në fushën e energjisë, me  qëllim  ofrimin  e  asistencës së  mëtejshme nga  Shoqëria  Shtetërore  e  Naftës e  Republikës së
Azerbajxhanit (SOCAR) dhe subjektet e tjera kombëtare publike dhe private në Republikën e Shqipërisë,
për  përgatitjen  e  një  masterplani  të  gazit  për  Shqipërinë  (GMPA),  i  cili  do  të  kontribuonte  në përmirësimin e mëtejshëm të sigurisë së energjisë të Shqipërisë dhe nxitjen e prosperitetit dhe stabilitetit
ekonomik të vendit.
Kanë rënë dakord si më poshtë:

Neni 1
SOCAR në koordinimin me Qeverinë e Republikës së Shqipërisë dhe gazsjellësin e Trans-Adriatikut
AG, së bashku me aktorët e interesuar nga Azerbajxhani, do të menaxhojë dhe financojë studimin e fizibilitetit (studimi i fizibilitetit) të GMPA-së. Studimi i fizibilitetit, midis objektivave të tjera, duhet të
shqyrtojë opsionet e mundshme të GMPA-së, të identifikojë parakushtet teknike dhe tregtare për zhvillimin e masterplanit kombëtar të gazit, duke përfshirë një udhëzues të detajuar për infrastrukturën
në pjesën e poshtme, transportin e gazit natyror dhe rrjetet e shpërndarjes, si dhe infrastrukturën shoqëruese, duke përfshirë, por pa u kufizuar te rezervat e gazit, terminalet e gazit të lëngshëm natyror dhe impiantet e prodhimit të energjisë në Shqipëri. SOCAR do të kontribuojë me ekspertizën dhe përvojën e saj më të mirë për realizimin e suksesshëm të studimit të fizibilitetit brenda grafikut të rënë dakord me Qeverinë e Republikës së Shqipërisë. SOCAR do të përdorë gjitha përpjekjet e arsyeshme për të filluar studimin e fizibilitetit në kohën që do të bihet dakord ndërmjet palëve (data e fillimit) dhe për përfundimin e tij jo më vonë se njëzet e katër (24) muaj nga data e fillimit.
Neni 2
Me synim garantimin e zbatimit të suksesshëm të studimit të fizibilitetit, palët bien dakord të përgatisin të gjitha kushtet e nevojshme politike, ligjore jodiskriminuese, rregullatore dhe tregtare.
Neni 3

Rezultatet  përfundimtare  të  studimit  të  fizibilitetit  do  t’i  paraqiten  Qeverisë  së  Republikës  së
Shqipërisë dhe Qeverisë së Republikës së Azerbajxhanit brenda një (1) muaji pas përfundimit të tij. Palët
do të bien dakord mbi masa të mëtejshme si rezultat i shqyrtimit të ndërsjellë të rezultatit të studimit të fizibilitetit në një marrëveshje të veçantë.

Neni 4

Për qëllime të garantimit të nivelit të kërkuar të koordinimit me Qeverinë e Republikës së Shqipërisë gjatë kryerjes së studimit të fizibilitetit, një komitet drejtues, i përbërë nga përfaqësuesit e autorizuar të
qeverive përkatëse, SOCAR dhe aktorë të tjerë të interesuar, do të krijohet brenda 3 (tre) muajve nga data
e fillimit të studimit të fizibilitetit. Komiteti drejtues do të organizojë mbledhjet e tij sipas rënies dakord, por jo më pak se dy (2) herë në vit, për të diskutuar mbi progresin dhe masat e përcaktuara, Komiteti
drejtues mund të krijojë grupe pune sipas nevojës, për trajtimin e çështjeve operacionale individuale.

Neni 5

Pas ekzekutimit të këtij Memorandumi mirëkuptimi, përfaqësuesit e palëve do të takohen dhe bien dakord mbi hapat e mëtejshëm, jo më vonë se një (1) muaj nga hyrja në fuqi e tij.

Neni 6

Palët do të përdorin përpjekjet e nevojshme për të ruajtur bashkëpunim të ngushtë me shoqërinë e projektit të gazsjellësit të Trans-Adriatikut mbi veprimtaritë në lidhje me zhvillimin e GMPA-së, në bazë
të shtojcës 3 të Raportit të Rakordimit ndërmjet Qeverisë së Republikës së Shqipërisë dhe gazsjellësit të

Trans-Adriatikut AG, të datës 13 dhjetor 2012.




Neni 7


Palët mirëpresin Komisionin Evropian dhe aktorë të tjerë që mund të përfitonin nga ky bashkëpunim për ofrimin e mbështetjes dhe pjesëmarrjes së tyre aktive, në bazë të marrëveshjes së ndërsjellë të palëve.


Neni 8

Palët pranojnë se ky Memorandum Mirëkuptimi nuk krijon detyrime ligjore për palët.

Neni 9

Ky Memorandum Mirëkuptimi lidhet për një periudhë prej pesë (5) vjetësh dhe do të hyjë në fuqi datën e marrjes së njoftimit të fundit me shkrim të Palëve, nëpërmjet kanaleve diplomatike, pas zbatimit
të procedurave të nevojshme të brendshme.

Neni 10

Palët mund t’i japin fund këtij Memorandumi mirëkuptimi nëpërmjet kanaleve diplomatike, duke dhënë njoftim me shkrim. Ky Memorandum Mirëkuptimi do të konsiderohet si i pavlefshëm gjashtë (6)
muaj pas marrjes së këtij njoftimi.
Në dëshmi të kësaj, nënshkruesit, duke qenë të autorizuar sipas rregullave, kanë nënshkruar këtë
Memorandum mirëkuptimi.
Ky Memorandum Mirëkuptimi është hartuar në Tiranë, më 19 dhjetor 2014, në dy kopje origjinale, secila në gjuhën shqipe, azerbajxhanase dhe angleze, ku të gjitha tekstet janë njëlloj autentike. Në rast
mospërputhjeje në interpretimin e këtij Memorandumi mirëkuptimi, teksti në gjuhën angleze do të ketë përparësi.

PËR QEVERINË E AZERBAJXHANIT

